
Comunicat de presă
Deputatul PNL Valeria Schelean propune o modificare legislativă care va avea ca efect soluționarea cererilor privind emiterea ordinului de protecție în cel mult 72 de ore de la învestirea instanțelor de judecată
Victimele violenței în familie vor putea beneficia mai repede de protecția generată de emiterea unui ordin de protecție, dacă proiectul de lege introdus de deputatul PNL Valeria Schelean va fi susținut, prin vot, de colegii parlamentari. 

Legea nr. 217/2003 pentru prevenirea și combaterea violenței în familie, conține o serie de prevederi menite a fundamenta principiul celerității judecării cauzelor de violență domestică. Cu toate acestea, din analiza practicii instanțelor de judecată au fost constatate anumite deficiențe și neconcordanțe ale aplicării acestor reglementări, ceea ce face ca durata medie a judecării acestor cereri să fie extrem de mare, ajungându-se la situații paradoxale în care durata de soluționare a dosarului este mai mare decât durata pentru care s-ar impunere emiterea unui ordin de protecție.

“Raportul Inspecției Judiciare a CSM referitor la emiterea ordinului de protecție, studiile societății civile, precum și practica, toate demonstrează că există cazuri în care aceste ordine de protecție se emit după zeci, chiar sute de zile de la depunerea cererii. În aceste condiții, instrumentul devenea inutil în a asigura protecția femeilor care au nevoie de ajutor pentru a se rupe de o relație abuzivă. În urma colaborării cu Asociația Necuvinte am identificat acestă soluție ca fiind cea mai fezabilă în acest moment: emiterea ordinului de protecție în cel mult 72 de ore de la depunerea cererii și contez pe susținerea tuturor colegelor și colegilor parlamentari în a vota pentru siguranța femeilor”, a declarat Valeria Schelean.

Deputatul PNL susține că violența împotriva femeilor trebuie combătută cu toate armele, iar în perioada următoare, cu sprijinul continuu al societății civile, va veni cu noi propuneri referitoare la siguranța femeilor, pentru că această problemă este o problemă care a depășit bariera de gen, fiind o problemă a societății în ansamblu.
Valeria Schelean

Deputat PNL de Caraș-Severin

